text: Forslag fra Vejle: Lav togbro, der også kan bruges til biler
  14 november 2014 kl. 19.17
  Hvis der skal bygges en togbro til fire milliarder over Vejle Fjord, så bør den også kunne bruges af biler. Det forslag vil Vejle Byråd sende til Transportministeriet.
  Forslaget fremgår af et brev, som politikerne drøfter på mandag i byrådets økonomiudvalg, skriver Vejle Amts Folkeblad fredag.
  Af brevet fremgår, at politikerne i Vejle stadig vil kæmpe mod milliard-projektet, som vil skæmme natur ? og hægte Vejle af tog-nettet. Også politikerne i Hedensted er imod.
  Men hvis politikerne holder fast i togaftalen, så skal man overveje, om ikke den vil kunne bruges til at aflaste vejene.
  - Der skal under alle omstændigheder være et redningsspor på broen, hvor ambulancer og brandbiler kan komme frem i tilfælde af ulykker. Det er her, vi forslår at der også etableres en alternativ løsning med to kørespor over broen, siger borgmester Arne Sigtenbjerggaard til avisen.
  Artikel fra vafo.dk
  